|  |
| --- |
| **Dienvidkurzemes novada pašvaldība** |

Lielā iela 76, Grobiņa, Dienvidkurzemes novads, LV-3430, reģistrācijas Nr.90000058625,

tālr. 63490458, e-pasts pasts@dkn.lv, www.dkn.lv

APSTIPRINĀTI:

ar Dienvidkurzemes novada pašvaldības domes

\_\_.\_\_.2025. sēdes lēmumu Nr. \_\_\_\_\_

(prot. Nr. \_\_\_\_\_\_)

**Dienvidkurzemes novada līdzdalības budžeta nolikums**

*Izdoti saskaņā ar*

[*Pašvaldību likuma*](https://likumi.lv/ta/id/336956-pasvaldibu-likums)[*61. pantu*](https://likumi.lv/ta/id/336956-pasvaldibu-likums#p61)

1. **Vispārīgie jautājumi**
2. Saistošie noteikumi (turpmāk – Nolikums) nosaka kārtību, kādā Dienvidkurzemes novada pašvaldība (turpmāk – Pašvaldība) organizē līdzdalības budžeta projektu konkursu (turpmāk - Konkurss) un piešķir finansējumu sabiedrības ierosināto teritorijas attīstības projektu (turpmāk – Projekti) īstenošanai Pašvaldības administratīvajā teritorijā, un kārtību, kādā notiek Projektu iesniegšana, vērtēšana un īstenošana.
3. Konkursa mērķi:
   1. veicināt pašvaldības administratīvās teritorijas iedzīvotāju iesaisti teritorijas attīstības jautājumu izlemšanā un Pašvaldības lēmumu pieņemšanā;
   2. radīt publiski pieejamu, radošu un atvērtu sabiedrisko vidi un aktivizēt jaunu, radošu līdzdarbības formu attīstību, stimulēt sabiedrības savstarpējo sadarbību un sociāli ekonomisko potenciālu;
   3. veicināt sabiedrības iespēju tiešā veidā ieteikt konkrētas novada infrastruktūras attīstības vajadzības un citas sabiedrībai aktuālas iniciatīvas, ko īstenos Pašvaldība.
4. Konkursu izsludina, organizē un nodrošina Pašvaldības Attīstības un uzņēmējdarbības daļa.
5. **Finansējuma piešķiršanas nosacījumi**
6. Pašvaldības finansējums tiek piešķirts, organizējot atklātu projektu Konkursu.
7. Pašvaldības dome (turpmāk – Dome) saistošajos noteikumos “Par Dienvidkurzemes novada pašvaldības budžeta plānu” nosaka līdzdalības budžeta kopējo finansējumu kārtējam gadam.
8. Viena Projekta realizācijai piešķiramo finanšu līdzekļu apjoms ir ne vairāk kā 20 000 *euro* (tai skaitā pievienotās vērtības nodoklis).
9. Līdzdalības budžeta plānošanas vienība ir visa Pašvaldības administratīvā teritorija.
10. Finansējumu piešķir Projektu idejām, kas pēc to izvērtēšanas atbilst Nolikumā noteiktajiem atlases kritērijiem, saņēmušas visaugstāko novērtējumu sabiedrības balsojuma rezultātā un nepārsniedz Nolikuma 6.punktā noteikto finansējuma apmēru vienam projektam.
11. Projekta īstenošanai var piešķirt daļēju finansējumu, ja iesniedzējs Projekta pieteikumā ir norādījis, ka Projekts var tikt īstenots arī nepilnā apjomā.
12. Finansējuma piešķiršanai un sabiedrības balsošanai tiek virzīti Projekta pieteikumi, kas atbilst šādiem kritērijiem:
    1. Projektu īsteno pašvaldībai piederošā īpašumā vai citai publiskai personai vai privātpersonai piederošā īpašumā ar nosacījumu, ka ir saņemta attiecīgā īpašnieka rakstveida piekrišana.
    2. Ja Projektu īsteno privātpersonai piederošā īpašumā, visu Projekta ietvaros realizēto darbu, teritorijas vai telpu labiekārtojumu, iekārtu, aprīkojuma, u.tml., lietu turpmāku uzturēšanu nodrošina pati privātpersona;
    3. Projekta rezultātā radītā infrastruktūra kalpo un ir publiski sabiedrībai plaši pieejama vismaz 10 (desmit) gadus;
    4. Projektā paredzētie ieguldījumi ir ekonomiski pamatoti un tā rezultāta ikgadējās uzturēšanas izmaksas nepārsniedz 10 % (desmit procentus) gadā no kopējā attiecīgā Projekta budžeta;
    5. Projektu iespējams īstenot vienā kārtā;
    6. Projekta realizēšanas izmaksas nepārsniedz Nolikuma 6. punktā noteikto ierobežojumu;
    7. Projektā plānotās aktivitātes netiek finansētas no citiem Pašvaldības vai valsts budžeta, Eiropas Savienības fondu vai citiem ārējiem finanšu līdzekļiem, un tās nav pretrunā ar Pašvaldības attīstības plānošanas dokumentiem;
    8. Projektam nav komerciāla, reliģiska vai politiska rakstura.
13. Gadījumā, ja apstiprinātais Projekts 2 (divu) gadu laikā pēc tā apstiprināšanas netiek realizēts iepriekš neparedzētu apstākļu vai nesamērīga sadārdzinājuma dēļ, tad šim mērķim paredzētos finanšu līdzekļus novirza attiecīgi nākamā gada Konkursam.
14. Ja Pašvaldība uzsākusi Konkursā uzvarējuša Projekta realizēšanu konkrētajā teritorijā (pilsētā vai pagastā), tad no šīs teritorijas nevar iesniegt jaunu Projekta pieteikumu, kamēr nav pabeigta iepriekšējā Projekta pilnīga realizācija. Projekta īstenošanas termiņa sākums iestājas 3 (trīs) mēnešus pēc tā apstiprināšanas un ilgst līdz 2 (diviem) gadiem.
15. **Projekta dokumenti, to noformēšanas prasības un iesniegšanas kārtība**
16. Paziņojumu par Konkursa izsludināšanu publicē oficiālajā Pašvaldības tīmekļvietnē [www.dkn.lv](http://www.dkn.lv) un/vai informatīvajā izdevumā “Dienvidkurzeme”, norādot:
    1. Projekta pieteikumu iesniegšanas vietu, veidu un formu;
    2. Projekta pieteikumu iesniegšanas termiņu;
    3. kontaktpersonu papildu informācijas saņemšanai;
    4. citu informāciju.
17. Projekta pieteikumu dalībai Konkursā var iesniegt fiziska persona, kura sasniegusi 16 (sešpadsmit) gadu vecumu, vai biedrība vai nodibinājums, kurā nav pašvaldības dalības.
18. Iesniedzējs Konkursam var iesniegt vairākus Projekta pieteikumus.
19. Projekta pieteikumu veido šādi dokumenti:
    1. Aizpildīta Projekta pieteikuma veidlapa (1.pielikums), neattiecas, ja pieteikumu iesniedz elektroniski caur valsts vienoto ģeotelpiskās informācijas portālu [www.geolatvija.lv](http://www.geolatvija.lv);
    2. Projekta skice, ja paredzēti uzlabojumi infrastruktūrā (norāda visu Projekta būtisko elementu izmērus un to izvietojumu uz zemesgabala robežu plāna vai izdrukas no tīmekļvietnes [www.topografija.lv](http://www.topografija.lv), [www.kadastrs.lv](http://www.kadastrs.lv) vai [www.geolatvija.lv](http://www.geolatvija.lv));
    3. Vismaz viena vizualizācija, kurā uzskatāmi attēlots Projekta īstenošanas rezultāts. Elektroniski iesniegtai vizualizācijai izmanto *\*.jpeg, \*.jpg* vai *\*.png* formātu.
    4. Projekta realizācijas izmaksu tāme, kas ietver visu darbu, materiālu, objektu kopējās izmaksas, nodrošinot pilnīgu projekta idejas realizāciju bez papildus finansējuma piesaistes, tajā skaitā projektēšanas un autoruzraudzības izmaksas (jāparedz vismaz 10% (desmit procenti) no projekta īstenošanas izmaksām) un būvuzraudzības izmaksas (jāparedz vismaz 3% (trīs procenti) no projekta īstenošanas izmaksām).
    5. Dokuments, kas apliecina iesniedzēja vai tā pilnvarotās personas tiesības rīkoties iesniedzēja vārdā, ja Projekta pieteikumu iesniedz iesniedzēja pilnvarotā persona (ja attiecināms);
    6. Dokuments, kas apliecina privātpersonas piekrišanu, ja Projekts tiek īstenots privātpersonai piederošā īpašumā (ja attiecināms).
20. Projekta pieteikumu sagatavo datorrakstā latviešu valodā, ievērojot normatīvo aktu prasības dokumentu izstrādāšanai un noformēšanai.
21. Visas izmaksas, kas saistītas ar Projekta pieteikuma sagatavošanu un iesniegšanu, sedz iesniedzējs.
22. Projekta pieteikuma iesniegšanas termiņš ir ne mazāk kā 30 (trīsdesmit) dienas no Konkursa izsludināšanas dienas.
23. Projekta pieteikumu var iesniegt elektroniski valsts vienotā ģeotelpiskās informācijas portāla [www.geolatvija.lv](http://www.geolatvija.lv) sadaļā "Līdzdalības budžets" vai iesūtot elektroniski parakstītu pieteikumu elektroniskā pasta adresē [pasts@dkn.lv,](mailto:pasts@dkn.lv) vai Pašvaldības E-adresē.
24. Projekta pieteikumi, kas iesniegti pēc nolikuma 19.punktā un paziņojumā par Konkursa izsludināšanu noteiktā termiņa, netiek izskatīti.
25. Iesniedzējs ir tiesīgs pirms Konkursa Projektu iesniegšanas termiņa beigām grozīt vai atsaukt iesniegto Projekta pieteikumu.
26. **Projektu pieteikumu izvērtēšanas kārtība**
27. Konkursam iesniegtos Projektu pieteikumus vērtē Konkursa vērtēšanas komisija (turpmāk – Komisija) 7 (septiņu) locekļu sastāvā, kuru apstiprina ar Domes lēmumu. Komisija tiek veidota, tajā iekļaujot Pašvaldības pārstāvjus no Attīstības un uzņēmējdarbības daļas, Finanšu un grāmatvedības daļas, Nekustamā īpašuma pārvaldes un Būvvaldes un 3 (trīs) sabiedrības pārstāvjus. Komisija izvērtē visus iesniegtos Projektus atbilstoši Nolikumam un tā 2.pielikumā noteiktajiem atlases kritērijiem.
28. Ne mazāk, kā divu nedēļu laikā pēc Projektu iesniegšanas termiņa beigām Komisija pieņem lēmumu par iesniegto Projektu pieteikumu atbilstību Nolikumam un to nodošanu iedzīvotāju balsojumam.
29. Pirms Komisijas sēdes katrs Komisijas loceklis paraksta apliecinājumu (Nolikuma 3.pielikums), ka viņš nav personīgi ieinteresēts kādā no Konkursam iesniegtajiem Projektu pieteikumiem.
30. Ja Komisijas loceklis ir personīgi ieinteresēts kāda iesniegtā Projekta pieteikuma izskatīšanā, viņš par to informē pārējos Komisijas locekļus un atstata sevi no dalības Komisijā, kas tiek fiksēts Komisijas sēdes protokolā. Šī komisijas locekļa vietā tiek noteikts cits komisijas loceklis.
31. Komisijas kompetencē ir:
    1. izvērtēt Konkursam iesniegto Projektu atbilstību Nolikuma prasībām, noteikt atbalstāmos Projektu pieteikumus un tiem piešķiramā finansējuma apjomu;
    2. lūgt iesniedzējam precizēt Projekta pieteikumā ietverto informāciju, ja tas nepieciešams vērtēšanai;
    3. pieaicināt Komisijas darbā nozaru ekspertus atzinumu sniegšanai;
    4. veikt Projekta pieteikumā matemātisku aprēķinu kļūdu labojumus, informējot par to Projekta iesniedzēju;
32. Komisija ir tiesīga noraidīt Projekta pieteikumu, ja:
    1. Projekta pieteikums neatbilst Konkursa nolikumā noteiktajām prasībām;
    2. Projekta īstenošana ir atzīta par neiespējamu vai Projektā paredzētās aktivitātes jau ietilpst kādā no Pašvaldības budžeta tautsaimniecības sadaļām;
    3. Projekta pieteikums ir iesniegts pēc nolikuma 19.punktā noteiktā termiņa;
    4. Projekta izmaksas pārsniedz nolikuma 6. punktā minēto summu.
33. Komisija ir lemttiesīga, ja tās sēdē piedalās vairāk nekā puse no tās locekļiem.
34. Komisijas darbu vada Komisijas priekšsēdētājs, bet viņa prombūtnes laikā – priekšsēdētāja vietnieks. Komisija lēmumus pieņem sēdes laikā, atklāti balsojot. Lēmums ir pieņemts, ja par to nobalsojis klātesošo Komisijas locekļu vairākums. Balsīm sadaloties vienādi, izšķirošā ir Komisijas priekšsēdētāja balss.
35. Komisijas organizatorisko darbu nodrošina Pašvaldības administrācijas Centrālā pārvalde. Komisijas sēdes protokolē. Protokolu paraksta Komisijas priekšsēdētājs un Komisijas sekretārs, kurš nav Komisijas loceklis.
36. Informāciju par visiem Konkursa komisijas apstiprinātiem Projektiem publicē oficiālajā Pašvaldības tīmekļvietnē [www.dkn.lv](http://www.dkn.lv) un/vai informatīvajā izdevumā “Dienvidkurzeme”, norādot Projekta iesniedzēju, Projekta nosaukumu un īsu tā aprakstu.
37. **Iedzīvotāju balsošana, lēmuma pieņemšana un paziņošana**
38. Projektu, kura realizācija pēc tā izvērtēšanas atbilst Projektu atlases kritērijiem, nodod balsošanai iedzīvotājiem.
39. Balsojumu par Projektu var veikt elektroniski valsts vienotajā ģeotelpiskās informācijas portālā [www.geolatvija.lv](http://www.geolatvija.lv) atbilstoši autorizācijas noteikumiem, vai klātienē Dienvidkurzemes novada Valsts un pašvaldības vienotajos klientu apkalpošanas centros un pilsētu, pagastu vai to apvienību pārvaldēs.
40. Par Projektu var balsot persona, kura sasniegusi 16 (sešpadsmit) gadu vecumu un kuras deklarētā dzīvesvieta balsošanas brīdī ir Dienvidkurzemes novada administratīvajā teritorijā.
41. Viena persona par vienu projektu var nobalsot tikai vienu reizi.
42. Balsošana ilgst ne mazāk kā 3 (trīs) nedēļas kopš balsojuma publicēšanas Pašvaldības oficiālajā tīmekļvietnē [www.dkn.lv](http://www.dkn.lv).
43. Noslēdzoties Konkursa balsojuma termiņam, Komisija apkopo balsojuma rezultātus un nosaka Projektus, kuri ir saņēmuši lielāko balsu skaitu un vienlaikus iekļaujas Projektu konkursam plānotā finansējuma ietvaros.
44. Par Projektu attiecīgajā teritorijā (pilsētā vai pagastā) nodotās balss vērtība tiek noteikta sekojoši:
45. aprēķina vienas balss vērtību attiecīgajā teritorijā pēc formulas:

|  |  |  |
| --- | --- | --- |
| *A\** | *=* | *C* |
| *B\** |

*A\* – teritorija ar lielāko iedzīvotāju skaitu novadā*

*B\* – teritorijas, kurai nosaka koeficientu, iedzīvotāju skaits*

*C – koeficients*

*\* Atbilstoši iedzīvotāju skaitam uz projektu konkursa izsludināšanas gada 1.janvāri (avots: PMLP)*

1. aprēķina kopējo balsojuma vērtību par projektu pēc formulas:

|  |  |  |  |
| --- | --- | --- | --- |
| *Y* | *x* | *C* |  |

*Y – balsu kopējais skaits no balsojuma sistēmas par projektu*

*C – koeficients*

1. Ja pēc balsu apkopošanas vairāki Projekti ieguvuši vienādu balsu skaitu, bet to realizācija, ievērojot paredzētā finansējuma apmēru, vienlaikus nav iespējama, Komisija apstiprināšanai un īstenošanai akceptē agrāk Projektu iesniegšanas secībā iesniegto Projekta pieteikumu.
2. Pēc sabiedrības balsojuma rezultātu apkopošanas Komisija virza projektus apstiprināšanai Domē, kas pieņem lēmumu par finansējuma piešķiršanu Projektu īstenošanai.
3. Domes pieņemto lēmumu paziņo iesniedzējam 14 (četrpadsmit) dienu laikā no lēmuma pieņemšanas dienas.
4. Komisija var izbeigt Konkursu bez rezultātiem, ja:
   1. nav iesniegts neviens Projekts;
   2. visi iesniegtie Projektu pieteikumi neatbilst nolikuma prasībām;
   3. konstatēts cits būtisks iemesls, kas liedz turpināt Konkursa norisi.
5. Paziņojumu par Konkursa rezultātiem publicē oficiālajā Pašvaldības tīmekļvietnē www.dkn.lv un/vai informatīvajā izdevumā “DIENVIDKURZEME”.
6. **Projekta īstenošanas nosacījumi**
7. Konkursa kārtībā apstiprinātos Projektus īsteno Pašvaldība.
8. Domes atbalstītos projektus Pašvaldība īsteno Pašvaldību likuma 62.panta otrajā daļā noteiktajos termiņos.
9. Ja Projekta īstenošanas stadijā sadārdzinās Projekta izmaksas, Dome ar atsevišķu lēmumu var piešķirt papildu finansējumu, kas nepārsniedz 15% (piecpadsmit procentus) no Projekta sākotnējām izmaksām. Ja sadārdzinājums ir lielāks, projektu neīsteno.

|  |  |
| --- | --- |
| Dienvidkurzemes novada pašvaldības domes priekšsēdētājs | *A.Priedols* |